  Руслан Нуриахметов Анжелика Тихонова корреспондент Удмуртиын 8-16 аресъем 50 сюрс пала нылпиосты будэтӥсь 20 сюрслэсь трос семьяос выль тыронъёсты басьтыны быгатозы. Со сярысь журналистъёсын пумиськонын элькун кивалтэтлэн тӧроезлэн воштӥсез Татьяна Чуракова вераз. Тыронэз басьтозы семьяос, кытын котькуд адямилы толэзь ӵоже улыны тырмымон шуыса пусъем коньдонлэсь ӧжыт табыш усе. Удмуртиын со коньдонлэн быдӟалаез 11 сюрс 262 манет луэ. « Выль юрттэтэз 3-7 аресъемъёслы тыриськись пособиез сямен ик лыдъялозы. Семьялэсь ваньбурлыксэ, кулэяськемзэ, анай-атайёслэсь ужамзэс но табышсэс лыдэ басьтозы » Татьяна Чуракова, Удмуртиысь кивалтэтлэн тӧроезлэн воштӥсез Тыронэз 12 толэзьлы юнматозы. Солэн инъет быдӟалаез нылпилы одӥг толэзь ӵоже улыны чаклам коньдонлэн 50 процентэз луоз, Удмуртиын со 5 сюрс 572 манет. « Та тыронлы луыса но семьялэн табышез одӥг адямилы улыны чаклам коньдонлэсь ӧжыт луиз ке, улосвылын нылпилы одӥг толэзь ӵоже улыны чаклам дунлэн 75 процентэз тыриськоз. Удмуртиын со 8 сюрс 458 манет » Татьяна Чуракова, Удмуртиысь кивалтэтлэн тӧроезлэн воштӥсез Озьы но семьялэн табышез ӧжыт луиз на ке, нылпилы улыны чаклам дунлэсь быдэс быдӟалазэ тырыны быгатозы. Юрттэтэз 1-тӥ оштолэзьысен тырозы. Сое юнматон понна куриськонъёсты 1-тӥ куартолэзьысен Госуслуги пыр кутозы. Тыронэз юнматӥзы ке, куартолэзе коньдон кык толэзь понна вуоз – оштолэзьлы но куартолэзьлы. Ватсалом, ӧжыт табышен улӥсь семьяосысь пиналъёслы выль тыронъёсты юнматыны кичӧлтонэн Россилэн азьмуртэз Владимир Путин потӥз.  Тодэ вайытом, 3-7 аресъем пиналъёс понна тыронъёсты 2020-тӥ арын сётъяны кутскизы.  Тегъёс: Удмуртия нылпиос коньдон тыриськонъёс Мерлык  